»Vores opfattelse af verden anno 2016 er totalt forskruet. Sensationslystne medier og kyniske højrefløjspopulister har bildt os ind, at alting er ved at ramle, og mange frygter nu for fremtiden og længes tilbage til ’de gode gamle dage’. Hold nu op! Sandheden er, at verden aldrig har været et bedre sted at leve, og vi har al mulig grund til se lyst på fremtiden«.

Sådan lyder opsangen fra den 43-årige svenske liberale idéhistoriker Johan Norberg, der i denne uge udgiver bogen ’Progress – Ten Reasons to Look Forward to the Future’.

Her dokumenterer han punkt for punkt, hvordan menneskeheden de seneste årtier har gjort fantastiske fremskridt: Millioner er kommet ud af fattigdom og har i dag mad og rent vand på bordet, vi lever både længere, bedre og sundere, og stadig flere kommer i skole, lærer at læse og lever i frihed.